คลังเร่งจ่ายงบลงทุนน้ำ-ถนนหนุนจีดีพีโต3%
คลังลุยเบิกจ่ายลงทุนน้ำ-ถนน ให้ได้ 3.5 หมื่นล้าน ดันจีดีพีสิ้นปีโต 3%
10 พ.ย. 2558

คลังลุยเบิกจ่ายลงทุนน้ำ-ถนน ให้ได้ 3.5 หมื่นล้าน ดันจีดีพีสิ้นปีโต 3%
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) เปิดเผยว่า การเบิกจ่ายเงินลงทุนตามโครงการกระตุ้นเศรษฐกิจในโครงการบริหารจัดการน้ำและถนน วงเงินรวม 8 หมื่นล้านบาท เบิกจ่ายได้แล้ว 2.4 หมื่นล้านบาท คาดว่าภายในสิ้นปี 2558 จะสามารถเบิกจ่ายได้ตามเป้าหมาย 3.5 หมื่นล้านบาท และเม็ดเงินจะถูกอัดฉีดเข้าระบบเพื่อช่วยกระตุ้นเศรษฐกิจทันทีภายในไตรมาส 4 ปีนี้ ช่วยสนับสุนนเศรษฐกิจปี 2558 เติบโตได้ไม่ต่ำกว่า 3%
ขณะที่ภาพรวมการก่อหนี้ใหม่ของรัฐบาลและรัฐวิสาหกิจในปีงบประมาณ 2558 อยู่ที่ 3.67 แสนล้านบาท ใกล้เคียงกับเป้าที่ตั้งไว้ 4 แสนล้านบาท ขณะที่รัฐวิสาหกิจมีการปรับโครงสร้างหนี้ตามแผนรวม 7.8 แสนล้านบาท ส่วนรัฐวิสาหกิจในตลาดหลักทรัพย์มีการก่อหนี้ใหม่และบริหารจัดการหนี้รวม 8.3 หมื่นล้านบาท โดยเป็นการก่อหนี้ใหม่ 6.1 หมื่นกว่าล้านบาท และการบริหารจัดการหนี้ 2.1 หมื่นกว่าล้านบาท
ทั้งนี้ รัฐบาลมีการกู้ชดเชยการขาดดุลเต็มจำนวนที่ 2.5 แสนล้านบาท และยังมีการกู้เพื่อให้รัฐวิสาหกิจกู้ต่อเพื่อลงทุนในโครงการสำคัญๆ อีก 4.5 หมื่นล้านบาท รัฐวิสาหกิจกู้เพื่อลงทุนเองอีก 1.8 หมื่นล้านบาท และการดึงสภาพคล่องจากทุนหมุนเวียนอีก 2.8 หมื่นล้านบาท อย่างไรก็ตามภายในสิ้นปีปฏิทิน 2558 สัดส่วนหนี้สาธารณะจะปรับตัวเพิ่มขึ้นไม่มาก เนื่องจากโครงการลงทุนส่วนใหญ่ยังไม่มีการเบิกจ่าย เพราะอยู่ในกระบวนการจัดซื้อจัดจ้าง
ขณะที่ภายในสิ้นปีงบประมาณ 2559 คาดว่าสัดส่วนหนี้สาธารณะจะไม่เกิน 46% ของจีดีพี หากทุกหน่วยงานสามารถเดินหน้าลงทุนได้ตามแผนงาน ขณะที่สิ้นเดือน ก.ย. 2558 มียอดหนี้คงค้าง 5.78 ล้านล้านบาท หรือ 42.99% ของจีดีพี เพิ่มขึ้น 4.66 หมื่นล้านบาท โดยสัดส่วนหนี้ลดลงจากกรอบ 43.5% ที่กำหนดไว้ เนื่องจากสำนักงานคณะกรรมการพัฒนาการเศรษฐกิจและสังคมแห่งชาติเปลี่ยนวิธีคำนวณจีดีพีใหม่
สำหรับพันธบัตรออมทรัพย์วงเงิน 5 หมื่นล้านบาท มีผู้สนใจซื้อ 2.7 หมื่นราย วงเงินรวม 3.08 หมื่นล้านบาท หรือ 63% ของวงเงิน และคาดว่าจะขายได้หมดภายในเดือน ก.พ. 2559 โดย สบน.ได้หารือกับธนาคารตัวแทนจำหน่าย 4 แห่ง เพื่อเปิดขายในวันเสาร์-อาทิตย์ คาดว่าจะเริ่มได้ภายในสัปดาห์หน้า เพื่อกระตุ้นยอดขายและอำนวยความสะดวกให้ประชาชนด้วย